Eigil Andersen (SF), 2010-05-11:
I denne tid er Liberal Alliance på strandhugst blandt borgerlige vælgere, og det har man en vis succes med.
Man tilbyder den rene ideologiske vare på den borgerlige fløj, den rene liberalistiske vare.
Som SF'er kan man jo kun glæde sig over så meget splid og spektakel i den borgerlige lejr som muligt.
Fundamentet for Liberal Alliance er jungleloven, hvor den stærkeste altid har ret – meget, meget usympatisk.
Det handler om rige og højtlønnede, som Alliancen ser det som sit hovedformål at skaffe endnu flere privilegier.
Højtlønnede og rige skal have endnu større og kæmpe skattelettelser, end de allerede har fået, og samtidig mener Liberal Alliance, at nedslidte mennesker skal miste retten til at beslutte, om de vil på efterløn.
Fremover skal nedslidte mennesker komme med hatten i hånden og søge om det og have efterlønnen bevilget af de offentlige myndigheder.
Bedre synes jeg ikke det kan siges, hvor usolidarisk efterlønsdræberpartiet Liberal Alliance er.
Men jeg må så også sige, at den liberalistiske og stærkt individualistiske ideologi ikke slår til i virkeligheden, og det gør den heller ikke i dag.
Liberal Alliance ønsker, at feriepenge skal udbetales løbende sammen med lønnen, og det kan jo for en overfladisk betragtning lyde meget tilforladeligt.
I dag er det sådan, at 75 pct. af alle feriepenge udbetales gennem en arbejdsgiveradministreret feriekortordning.
Det er en del af ferieloven, at den slags ferieaftaler kan indgås mellem fagforbundene og arbejdsgiverforeningerne, og det sker, som det er nævnt tidligere, som et led i overenskomstforhandlingerne, og ordningerne skal i øvrigt godkendes af staten.
De indebærer, at arbejdsgiverne ikke indbetaler nogen steder, men lader feriepengene stå i virksomheden.
Herved opnår arbejdsgiveren en bedre likviditet, en bedre pengerigelighed, i hverdagen, og virksomheden opnår også en rentefordel, fordi firmaet så slipper for at skulle låne helt så mange penge til markedsrente i banken.
Til gengæld er det så, som det også er fremgået af debatten, den pågældende arbejdsgiverforening, der hæfter for, at pengene er til stede på ferietidspunktet, uanset at den pågældende arbejdsgiver f.eks. måtte være gået konkurs i mellemtiden.
Så er det, at Liberal Alliance ønsker, at lønmodtagerne får pengene hver måned på en lukket konto, og at lønmodtagerne dermed også får den rentefordel, der følger med.
Man kunne som nævnt være tiltalt af den model rent teoretisk, men i praksis holder det ikke.
Sagen er, at hvis arbejdsgiverne i Danmark mister retten til den likviditets- og rentefordel, som feriekortordninger indebærer, så ville de naturligvis kræve en kompensation ved overenskomstforhandlingerne, og hvad ville arbejdsgiverne så kræve af kompensation?
Hvad ville de kræve af forringelser over for fagforbundene?
Det ved vi selvfølgelig ikke, men det er da meget nærliggende at forestille sig, at arbejdsgiverne f.eks. ville kræve en egentlig lønnedgang.
Eller de kunne f.eks. kræve en indskrænkning af retten til efteruddannelse, som man har i f.eks. industriens overenskomst.
Men konklusionen er altså, at hvis Liberal Alliance kom igennem med deres tanker, ville det føre til en forringelse af lønmodtagernes overenskomstforhold ved næste overenskomstforhandling.
I den nuværende krise skal der for øvrigt ikke meget fantasi til at forestille sig, hvor meget virksomhederne vil klage over nedsat konkurrenceevne osv., hvis de mistede den her feriekortmulighed med dens likviditets- og rentefordele.
Er det erhvervsvenlig politik?
Liberal Alliance har jo en storsponsor i form af Saxo Bank.
Er det sådan, at Saxo Bank også mener, at man skal straffe erhvervslivet i Danmark på den måde, som Liberal Alliance her foreslår?
Det tvivler jeg på.
Ville Liberal Alliance så sige ja til en statslig kompensation?
De skulle altså skaffes på en anden måde, hvis man afskaffede det.
Så vi må altså også i SF afvise de her meget overfladiske og uigennemtænkte tanker, og vi støtter selvfølgelig det forslag til vedtagelse, som vi har været med til at fremsætte, og som Venstres ordfører har fremlagt.